Bendt Bendtsen (KF), 2003-05-20:
Europa-Kommissionen har udnævnt 2003 til europæisk handicapår.
Det er selvfølgelig ensbetydende med, at der i år skal være ekstra fokus på handicappede og deres vilkår.
Samtidig er handicapåret en god anledning til at gøre en ekstra indsats på handicapområdet.
Jeg har i februar i år fremlagt regeringens handicappolitiske handlingsplan.
Planen indeholder 25 initiativer, som skal medvirke til at forbedre forholdene for handicappede i Danmark.
Regeringen lægger stor vægt på, at der løbende og effektivt bliver fulgt op på handlingsplanens initiativer, og jeg vil sammen med socialministeren komme med en redegørelse til Folketinget vedrørende handicapområdet og handlingsplanen i folketingsåret 2004-05.
Regeringen mener, at det tidsmæssigt vil være det mest hensigtsmæssige, hvis redegørelsen kommer på det tidspunkt frem for tidligere.
Handlingsplanen er kun lige blevet fremlagt, og det vil tage tid, før vi kan se en effekt af de enkelte initiativer.
Det er grunden til, at regeringen vil komme med sin redegørelse på et senere tidspunkt end det, der foreslås.
Jeg kan sige, at regeringen har besluttet, at der skal ske en evaluering af planen i 2004-2005, og vi vil indbyde handicaporganisationerne til at deltage i evalueringen.
For så vidt angår de punkter, som forslagsstillerne nævner i bemærkningerne til forslaget, har jeg følgende bemærkninger:
Med hensyn til DS 3028, som de fleste kender, kan jeg sige, at regeringen har besluttet, at standarden ikke skal gøres retligt bindende, fordi vi vil bevare incitamentet
til innovation og fleksibilitet i byggeriet
Det er regeringens opfattelse, at fleksibilitet og innovation ikke indebærer, at man må gå på kompromis med tilgængeligheden.
Begge mål kan nås på samme tid.
Regeringen mener, at der skal være mulighed for at vælge mellem flere måder at opfylde bygningsreglementets overordnede mål og funktionskrav på, og det er regeringens opfattelse, at fleksibilitet og tilgængelighed ikke udelukker hinanden.
Med hensyn til spørgsmålet om krav til lifte: Hverken i byggelovgivningen eller arbejdstilsynslovgivningen, som regulerer lifte m.v., findes en maksimumsgrænse for handicapliftes bæreevne.
Som jeg har forstået det, sættes grænsen efter, hvad der rent teknisk er muligt.
Der er altså tale om et teknologisk spørgsmål frem for et lovgivningsmæssigt spørgsmål.
Omkring bygningsreglementet: Det er altid en overvejelse, hvor detaljeret bestemmelserne i byggelovgivningen, herunder de bestemmelser, som vedrører tilgængelighedshensyn, skal udtrykkes.
Lovens hensyn er klart, nemlig at skabe øget tilgængelighed for alle. Regeringen arbejder generelt for regelforenkling, og derfor synes jeg, at det ville være uhensigtsmæssigt med meget detaljerede regler på dette område.
Med hensyn til de almene boliger: Der stilles i dag krav
Jeg mener, at det er muligt at bygge en handicapegnet bolig på 75 m2.
Det bliver også nævnt, at man skal sikre, at en ung handicappet kan flytte hjemmefra og skabe sig sit eget liv.
Regeringen har for at sikre, at der bliver bedre vilkår netop for gruppen af yngre fysisk handicappede, besluttet, at staten overtager hele det offentlige tilskud til almene boliger til yngre fysisk handicappede.
Hensigten med dette er, at kommunerne får bedre økonomiske rammer for at bygge flere af denne type boliger og derved gøre det lettere for de yngre handicappede at skabe deres eget liv i egen bolig, der i så høj grad som mulig ligner andres.
Omkring aldersdiskrimination kan vi sige, at det tilstræbes at give gruppen af handicappede de samme muligheder og forhold som ikkehandicappede personer i den erhvervsaktive alder.
Ledsageordningen vil nu blive udvidet, således at personer, der har en ledsageordning, inden de fylder 67 år, kan beholde den, efter at de er fyldt 67 år.
Den totale ophævelse af aldersgrænsen i ledsageordningen har regeringen ikke kunnet imødekomme på grund af de store offentlige merudgifter.
Valget af en aldersgrænse på 67 år er foretaget ud fra en gennemsnitsbetragtning om, at man på dette tidspunkt går ind i en anden livsfase med andre aktivitetsbehov.
På den måde blev adgangen for fysisk og psykisk handicappede til selv at vælge hjemmehjælper
udvidet.
På regeringens vegne må jeg derfor afvise beslutningsforslaget og henvise til, at regeringen vil fremlægge en redegørelse til Folketinget for udviklingen i initiativerne i regeringens handicappolitiske handlingsplan i folketingsåret 2004-05.